‘Dwelmhandelaar’ vasgetrek danksy wenkArgieffoto: SAPD/Facebook ŉ Vermeende dwelmhandelaar met dwelms ter waarde van R300 000 in sy besit is Vrydag deur Wes-Kaapse polisiebeamptes in hegtenis geneem danksy ŉ wenk van die publiek. Lt.kol. Andre Traut, woordvoerder van die polisie, het gesê die Oudtshoorn-honde-eenheid het inligting uit die gemeenskap ontvang en op grond hiervan omstreeks 19:35 ŉ minibustaxi op die N12 naby Klein Paradys in De Rust voorgekeer. “Die voertuig is deursoek en daar is verskeie plastieksakke met 5 000 Mandrax-tablette in gevind. Daar is op die dwelms beslag gelê en dit is vir forensiese ontleding ingehandig. Die dwelms het ŉ geraamde straatwaarde van R300 000,” het Traut gesê. Die verdagte is op die plek in hegtenis geneem. “Ons glo die dwelms was bestem om in Oudtshoorn versprei te word.” Die 41-jarige verdagte sal Maandag in die Oudtshoorn-landdroshof verskyn op aanklag van dwelmhandel. Lt.genl. Khombinkosi Jula, Wes-Kaapse polisiekommissaris, het die samewerking tussen die gemeenskap en die polisie geloof wat daartoe gelei het dat die verdagte vasgetrek is.